Li Jesús kiwulak rochbꞌenebꞌ li xtzolom saꞌ li naꞌajej Getsemaní xkꞌabꞌaꞌ.
Li Jesús kixye rehebꞌ li xtzolom:
—Kanaaqex arin.
Xik we chi tijok laaꞌin.—
Ut kixkꞌam oxibꞌ li xtzolom chirix.
Aꞌanebꞌ laj Pedro,
laj Jacobo ut laj Juan.
Ut kꞌajoꞌ naq kiꞌok chi yotꞌekꞌ xchꞌool li Jesús.
Kixye rehebꞌ li xtzolom:
—Wan jun raylal saꞌ inchꞌool yoo chinyotꞌbꞌal.
Laaꞌin nawekꞌa naq inkꞌaꞌ chik tinkuy.
Kanaaqex arin ut yoꞌlenqex.—
Ut li Jesús kibꞌeek chik kaꞌchꞌin ut kixwiqꞌibꞌ ribꞌ saꞌ chꞌochꞌ ut kiꞌok chi tijok ut kixtzꞌaama re li Qaawaꞌ Dios ut kixye:
—Wi ta tixkꞌe ribꞌ,
inkꞌaꞌ raj tinkꞌul li raylal aꞌin.—
Ut kixye ajwiꞌ:
—At inYuwaꞌ,
laaꞌin ninnaw naq chixjunil naru xbꞌaanunkil chaawu.
Wi ta naru inkꞌaꞌ raj tinkꞌul li raylal aꞌin.
Abꞌanan chiꞌuxmaanq li kꞌaꞌru nakawaj laaꞌat ut maawaꞌ li nawaj laaꞌin.—
Ut naq kisuqꞌi chaq li Jesús,
kixtawhebꞌ chi waark li xtzolom.
Ut kixye re laj Pedro:
—At Simón,
¿ma yookex chi waark?
¿Ma inkꞌaꞌ xru xexyoꞌlek jun ooraq wochbꞌen?
Chexyoꞌleq ut chextijoq re naq inkꞌaꞌ teekꞌe eeribꞌ chi aaleek.
Laaꞌex nekeraj raj xbꞌaanunkil li us,
abꞌanan eejunes inkꞌaꞌ texruuq.—
Ut li Jesús koo wiꞌchik chi tijok ut kixtzꞌaama wiꞌchik saꞌ li xtij naq inkꞌaꞌ raj tixkꞌul li raylal.
Ut naq kisuqꞌi wiꞌchik li Jesús kixtawhebꞌ wiꞌchik chi waark li xtzolom xbꞌan naq maa kaꞌchꞌin li xwarahebꞌ.
Ut ebꞌ aꞌan inkꞌaꞌ chik nekeꞌxtaw kꞌaꞌru teꞌxye.
Ut kisuqꞌi wiꞌchik saꞌ rox sut,
koxtawhebꞌ wiꞌchik chi waark ut kixye rehebꞌ:
—¿Ma toj yookex ajwiꞌ chi waark?
Tzꞌaqalaq li hilaank xebꞌaanu.
Ak xtaw xqꞌehil naq laaꞌin li Kꞌajolbꞌej tinqꞌaxtesiiq saꞌ ruqꞌebꞌ laj maak.
Waklinqex anaqwan,
ut yoꞌqebꞌ chixkꞌulbꞌal li yoo chi chaalk chi qꞌaxtesiink we,
chan.
Toj yoo ajwiꞌ chi aatinak li Jesús rikꞌinebꞌ li xtzolom naq kiwulak laj Judas.
Aꞌan jun rehebꞌ li kabꞌlaju.
Nabꞌal keꞌchal rochbꞌen laj Judas taqlanbꞌilebꞌ chaq xbꞌanebꞌ li xbꞌeenil aj tij ut xbꞌanebꞌ laj tzꞌiibꞌ.
Taqlanbꞌilebꞌ ajwiꞌ xbꞌanebꞌ laj kꞌamol bꞌe saꞌ li rochoch li Dios.
Wankebꞌ xchꞌiichꞌ ut wankebꞌ xcheꞌ.
Ut laj Judas kixye rehebꞌ naq tixkꞌe jun retalil chanru naq tixqꞌaxtesi li Jesús.
Ak kixye rehebꞌ:
—Li ani tinwutzꞌ ru,
aꞌan li teechap ut teekꞌam.—
Ut naq kiwulak laj Judas kijilok chixkꞌatq,
ut kixye:
—At Qaawaꞌ,
— ut kirutzꞌ ru.
Ut ebꞌ aꞌan keꞌxchap li Jesús re naq teꞌxkꞌam rikꞌin laj raqol aatin.
Ut jun rehebꞌ li rochbꞌen li Jesús kirisi chaq li xchꞌiichꞌ ut kixchꞌot li xxik li xmoos li xyuwaꞌilebꞌ aj tij.
Ut li Jesús kixye rehebꞌ li tenamit:
—¿Ma laaꞌin ta bꞌiꞌ aj eelqꞌ naq xexchal chinchapbꞌal rikꞌin cheꞌ ut rikꞌin chꞌiichꞌ?
Rajlal kutan wankin saꞌ eeyaanq cheetzolbꞌal saꞌ rochoch li Dios ut inkꞌaꞌ kineechap.
Abꞌanan xkꞌulman chi joꞌkaꞌin re naq taatzꞌaqloq ru li tzꞌiibꞌanbꞌil saꞌ li Santil Hu,
chan li Jesús.
Ut chixjunilebꞌ li xtzolom keꞌeelelik ut keꞌxkanabꞌ xjunes li Jesús saꞌ ruqꞌebꞌ li xikꞌ nekeꞌilok re.
Jun li al yoo chi taaqeenk re li Jesús lanlo saꞌ xtꞌikr.
Aꞌan keꞌxchap raj.
Abꞌanan aꞌan kiꞌeelelik chiruhebꞌ.
Kikana li xtꞌikr saꞌ ruqꞌebꞌ ut kiꞌeelelik chi tꞌustꞌu.
Tojoꞌnaq keꞌxkꞌam li Jesús rikꞌin li xyuwaꞌilebꞌ aj tij ut keꞌchꞌutla chixjunilebꞌ li xbꞌeenil aj tij.
Ut keꞌchꞌutla ajwiꞌ ebꞌ laj kꞌamol bꞌe saꞌ rochoch li Dios ut ebꞌ laj tzꞌiibꞌ.
Ut laj Pedro chi najt yoo chixtaaqenkil li Jesús ut kiwulak toj chi ruꞌuj nebꞌaal saꞌ rochoch li xyuwaꞌil ebꞌ aj tij ut aran kikꞌojla chire xam chi qꞌixiink rochbꞌenebꞌ laj kꞌakꞌalenel.
Ebꞌ li xbꞌeenil aj tij ut li nekeꞌtzꞌilok aatin yookebꞌ chixsikꞌbꞌal chanru naq teꞌxyoꞌobꞌ junaq aatin chirix li Jesús re naq teꞌxkꞌe chi kamsiik.
Abꞌanan inkꞌaꞌ keꞌxtaw.
Nabꞌal li keꞌyoꞌobꞌan tikꞌtiꞌ chirix ut inkꞌaꞌ natuqla ru li raatinebꞌ xbꞌan naq jalan jalaanq nekeꞌxye li junjuunq.
Wan li keꞌxaqli chixyebꞌal li yoꞌobꞌanbꞌil aatin chirix.
Ut keꞌxye:
—Laaꞌo kiqabꞌi naq kixye,
“Laaꞌin tinjukꞌ li rochoch li Dios li yiibꞌanbꞌil xbꞌanebꞌ li wiinq,
ut laaꞌin chiru oxibꞌ kutan tinyiibꞌ jun chik,
abꞌan maawaꞌ yiibꞌanbꞌil xbꞌanebꞌ li wiinq.”
Joꞌkan kixye li wiinq aꞌin,
chankebꞌ.
Abꞌanan inkꞌaꞌ nachꞌola ru li raatinebꞌ xbꞌan naq jalan jalaanq nekeꞌxye li junjuunq.
Ut li xyuwaꞌilebꞌ aj tij kixaqli saꞌ xyaanqebꞌ ut kixye re li Jesús,
—¿Ma maakꞌaꞌ nakaye laaꞌat chirix li yookebꞌ chixyebꞌal chaawix?—
Ut li Jesús maa jun aatin kixye.
Ut li xyuwaꞌilebꞌ aj tij kixpatzꞌ wiꞌchik re li Jesús ut kixye re:
—¿Ma laaꞌat li Cristo li Ralal li nimajwal Dios?
chan re.
Ut li Jesús kixye:
—Laaꞌin.
Ut saꞌ jun kutan tineeril laaꞌin li Kꞌajolbꞌej naq kꞌojkꞌooqin saꞌ xnim uqꞌ li nimajwal Dios ut teeril ajwiꞌ naq yooqin chaq chi chaalk saꞌ li choq saꞌ choxa,
chan.
Naq kirabꞌi li kixye li Jesús,
li xyuwaꞌil ebꞌ aj tij kixpej li raqꞌ xbꞌan xjosqꞌil ut kixye:
—¿Kꞌaꞌ chik ru aj e naq toj teꞌxye qe kꞌaꞌru xmaak?
Ak xerabꞌi naq xjuntaqꞌeeta ribꞌ rikꞌin li Dios.
¿Kꞌaꞌru nekeye?
¿Ma wan xmaak malaj ut inkꞌaꞌ?
chan.
Ut chixjunilebꞌ keꞌxye naq wan xmaak re kamsiik.
Wan li yookebꞌ chi chuubꞌaank re ut wan ajwiꞌ keꞌtzꞌapok re li ru li Jesús rikꞌin tꞌikr re naq inkꞌaꞌ taaꞌiloq,
ut keꞌxsakꞌ ut keꞌxye re:
—Ye qe ani xsakꞌok aawe,
chankebꞌ.
Tojoꞌnaq keꞌxqꞌaxtesi saꞌ ruqꞌebꞌ laj kꞌakꞌalenel preex ut ebꞌ aꞌan keꞌxsakꞌ wiꞌchik.
Ut naq wan laj Pedro taqꞌa chi ruꞌuj nebꞌaal,
kiwulak jun li ixq,
xmoos li xyuwaꞌil ebꞌ aj tij.
Ut li ixq aꞌan kiril laj Pedro naq yoo chi qꞌixiink chire li xam.
Kixkaꞌya ut kixye re:
—Laaꞌat xat-ochbꞌenin re li Jesús aj Nazaret,
chan re laj Pedro.
Ut naq kichaqꞌok laj Pedro,
kitikꞌtiꞌik ut kixye:
—¿Ani nakaye?
Laaꞌin inkꞌaꞌ ninnaw ru ani li nakaye.
— Ut laj Pedro kiꞌel chire li okebꞌaal ut li tzoꞌ xul kiyaabꞌak.
Ut li ixq naq kiril wiꞌchik laj Pedro,
kiꞌok chixyebꞌal rehebꞌ li wankebꞌ aran:
—Li wiinq aꞌin,
aꞌan jun rehebꞌ li xtzolom li Jesús,
chan.
Ut laj Pedro kitikꞌtiꞌik wiꞌchik.
Ut ak junpaat na chik naq ebꞌ li wankebꞌ aran keꞌxye wiꞌchik re laj Pedro:
—Yaal.
Laaꞌat xkomonebꞌ xbꞌan naq laawaatinobꞌaal nakꞌutuk re naq laaꞌat aj Galilea.—
Ut laj Pedro kiꞌok chi majewaank ut kixye:
—Kutan saqen chiru li Dios naq inkꞌaꞌ ninnaw ru li wiinq li nekeye.
Wi tikꞌtiꞌ li yookin chixyebꞌal,
chinixtzꞌeqtaanaaq li Dios,
chan.
Tojoꞌnaq kiyaabꞌak wiꞌchik xkaꞌ sut li tzoꞌ xul.
Ut kinaq saꞌ xchꞌool laj Pedro li aatin kiyeheꞌ re xbꞌan li Jesús,
“Naq toj maajiꞌ nayaabꞌak xkaꞌ sut li tzoꞌ xul,
laaꞌat ak xaye oxibꞌ sut naq inkꞌaꞌ nakanaw wu”.
Naq kijultikoꞌ re laj Pedro li aatin aꞌin,
kꞌajoꞌ naq kirahoꞌ saꞌ xchꞌool ut kiꞌok chi yaabꞌak.